**Előterjesztés**

**Hévíz Város Önkormányzat Képviselő-testületének**

**2021. december 15-ei nyilvános ülésére**

**Tárgy:** HÉVÍZ-BALATON AIRPORT Kfttaggyűlésére mandátum kialakítása

**Az előterjesztő:** Papp Gábor polgármester

**Készítette:**  Benkő Attilaügyvezető igazgató

H. Horváth Orsolya PMH részéről

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Kepli József János

alpolgármester

(Papp Gábor polgármester

helyettesítési jogkörében eljárva

**I.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

A Hévíz-Balaton Airport Kft. ügyvezetője 2021.12.08. napján email útján jelezte, hogy a Társasági Szerződés 11.8. és 11.10. pontjai alapján írásbeli szavazást kezdeményez az alábbi tárgykörökben:

**1. napirendi pont: Döntés a Hévíz-Balaton Airport Kft. Társasági Szerződésének elfogadásáról**

**2. napirendi pont: Döntés a Társaság Szervezeti és Működési Szabályzatának elfogadásáról**

**3. Döntés a Felügyelőbizottsági Ügyrend módosításának elfogadásáról**

**4. napirendi pont: Döntés a Társaság Közbeszerzési és Beszerzési Szabályzat módosításának elfogadásáról**

**5. napirendi pont: Döntés a Társaság 2022. évi Üzleti Tervének elfogadásáról**

**6. napirendi pont: Döntés a Hévíz-Balaton Airport Kft. és a Budapest Bank Zrt. közötti garanciaszerződés aláírásáról, kapcsolódó dokumentumok elfogadásáról**

A fenti tárgykörhöz tartozó előterjesztés és a döntésre irányuló határozat tervezetet tartalmazó szavazólap csatolásra került.

Előzmények

1. napirendi pont: Döntés a Hévíz-Balaton Airport Kft. Társasági Szerződésének elfogadásáról

A Társasági Szerződés - a legutóbbi, 2020. december 10-i módosítását követően - átfogó felülvizsgálatára került sor, melynek eredményeként egy teljesen új, a Társaság működésének jól megfeleltethető szabályozás került kialakításra. A Társaság törzstőkéje 53.000.000 Ft-ban került megállapításra, melyből 47.850.000 Ft a Magyar Állam és 5.150.000 Ft Hévíz Város Önkormányzat törzsbetétjének mértéke. Szavazás esetén a Magyar Államot 90, míg Hévíz Város Önkormányzatát 10 szavazat illeti meg.

Jelentős nóvum, hogy a Társasági Szerződésben rögzítésre kerülnek a Taggyűlés kizárólagos hatáskörébe tartozó ügykörök, valamint az Ügyvezető hatáskörébe tartozó ügykörök és kötelezettségvállalási értékhatárok.

A Társasági Szerződésben rögzítésre kerül egy új Felügyelőbizottsági tag dr. Böröczky Zita asszony személyében, aki H. Horváth Orsolya asszonyt váltja a Felügyelőbizottságban.

A Társaság jelen Társasági Szerződés elfogadásával egyidejűleg a korábbi - 2020. december 10-i - Társasági Szerződését hatályon kívül helyezi.

1. napirendi pont: Döntés a Társaság Szervezeti és Működési Szabályzatának elfogadásáról

A HBA-t érintő tulajdonosi változások, valamint az elmúlt évek során kialakított jó gyakorlat tette szükségessé a Szervezeti és Működési Szabályzat átfogó felülvizsgálatát.  
A Szervezeti és Működési Szabályzatban rögzítésre kerülnek a Társaság szervei: a Taggyűlés, a Társaság Ügyvezetője, a Könyvvizsgáló és a Felügyelőbizottság. A Társaság Munka Törvénykönyve szerinti vezető munkavállalói: az Ügyvezető és az Üzemeltetési igazgató. Egyéb vezetőként az Igazgatók, a Jogtanácsos és a Védelmi Tiszt kerülnek kijelölésre.

A felülvizsgálatot követően a Társaság szervezeti egységei az Osztály, a Csoport és a Szolgálat lesznek. Az új Szervezeti és Működési Szabályzatban az ügyvezető önálló cégjegyzési jogosultsága mellett az együttes cégjegyzésre is lehetőség nyílik. A cégjegyzésre felhatalmazott munkavállalók közül bármelyik kettő együttesen jogosult a cégjegyzésre azzal, hogy közeli hozzátartozói viszonyban álló két személy nem gyakorolhatja egyszerre együttes cégjegyzési jogát.

A kötelezettségvállalásokat illetően kijelölésre kerülnek a Taggyűlés, valamint az Ügyvezető hatáskörébe tartozó ügykörök és kötelezettségvállalási értékhatárok.  
Jelen Szervezeti és Működési Szabályzat elfogadásával egyidejűleg a korábbi, 2019.05.16-án elfogadott Szervezeti és Működési Szabályzat hatályát veszti.

1. Döntés a Felügyelőbizottsági Ügyrend módosításának elfogadásáról

Az Ügyrenden elsősorban a tulajdonosváltozásból eredő módosítások kerültek átvezetésre, így különösen rögzítésre került, hogy a Felügyelőbizottság Hévíz Város Önkormányzata mellett már a Magyar Állam (képviseli: a Magyar Turisztikai Ügynökség) részére is ellenőrzi a Társaság ügyvezetését. A Felügyelőbizottság a tevékenységéről már nem Hévíz Város képviselőtestületének, hanem a Taggyűlésnek számol be.

A Felügyelőbizottság határozatképességére vonatkozó szabályok módosításra kerültek, - a Ptk. 3:122. § (2) bekezdésével összhangban kerültek megállapításra - azaz a határozatképességhez mindhárom tag jelenléte szükséges.

Az Ügyrend kiegészítésre került az ülés tartása nélküli határozathozatalra vonatkozó rendelkezésekkel.

1. napirendi pont: Döntés a Társaság Közbeszerzési és Beszerzési Szabályzat módosításának elfogadásáról

A felülvizsgálat során a Közbeszerzési Szabályzat kiegészült a központosított közbeszerzésekre vonatkozó szabályokkal (KEF, NKOH, DKÜ), valamint a mindenkori közbeszerzési értékhatárt el nem érő beszerzési eljárások lefolytatására vonatkozó szabályokkal.

A beszerzési eljárások kialakítására a következő értékhatárok mentén került sor:

- 500.000 Ft becsült értékét el nem érő eljárások;

- 500.000-5.000.000 Ft-ig terjedő becsült értékű eljárások;

- 5.000.000 Ft becsült értéket elérő, de a mindenkori közbeszerzési értékhatárt el nem érő eljárások.

A Szabályzatban az EKR használatára jogosultak köre kibővítésre került, továbbá mellékletként csatolásra került többek között a fedezet rendelkezésre állásáról, valamint a becsült érték meghatározásáról szóló nyilatkozat.

1. napirendi pont: Döntés a Társaság 2022. évi Üzleti Tervének elfogadásáról

A HBA tulajdonosi szerkezetében bekövetkezett változásra, továbbá a HBA alapvető kontraktuális viszonyainak 2021. júniusi rendezésére tekintettel soron kívül szükségessé vált a HBA 2021. évi Üzleti Tervének (a továbbiakban: Üzleti Terv) elfogadása annak érdekében, hogy Tulajdonosok átfogó képet kapjanak a HBA aktuális pénzügyi helyzetéről.

A Hévíz-Balaton Airport Kft 2021. évi működésére a világjárvány erőteljesen rányomta bélyegét, így nem ismert, hogy a repülőtér mikortól tud rendszeres járatokat fogadni. Ezért a 2022. évi Üzleti Terv elkészítésénél elsősorban a működés biztonságos fenntartása a cél.

A 2022. évi eredményterv kissé a 2021. évi várható alatt marad.

Az értékesítés nettó árbevétele 2022-ben tervezetten 185.045 eFt, mely 72.400 eFt-tal, azaz 64,27 %-kal magasabb a 2021. évi várható értéknél.

A 2022. évi kiadások az elmúlt évek költségelemei alapján kerültek tervezésre, ugyanakkor az Uniós előírások miatt jelentős karbantartási és beruházási, valamint létszámfejlesztési feladatok hárulnak a repülőtérre. A költségeket a társaság működési támogatásból kívánja fedezni. Az anyagjellegű, személyi jellegű, egyéb, valamint a pénzügyi műveletek ráfordításainak tervezett nettó értéke 746.660 eFt.

1. napirendi pont: Döntés a Hévíz-Balaton Airport Kft. és a Budapest Bank Zrt. közötti garanciaszerződés aláírásáról, kapcsolódó dokumentumok elfogadásáról

A Hévíz-Balaton Airport Kft. (a továbbiakban: Társaság) jövedéki raktárként működik a Nemzeti Adó-és Vámhivatal 2015. 05.11-én kelt határozata alapján (iktatószám: 3259774177), azaz a Társaság az üzemanyagot jövedéki adó és ÁFA felfüggesztéssel tárol az adóraktárában és csak az üzemanyag kiraktározásával válik a Társaság jövedéki adó és ÁFA megfizetésére kötelezetté.

Jelen előterjesztés célja, hogy a Társaság ügyvezetője felhatalmazást kapjon a Budapest Bank Zrt. (a továbbiakban: Bank) által előkészített bankgarancia szerződés, - melyben a Bank 14.500.000 Ft összeghatárig nyújt biztosítékot arra az estre, ha a Társaság a jövedéki adóról és a jövedéki termékek forgalmazásának különös szabályairól szóló 2016. évi LXVIII. törvény szerinti fizetési kötelezettségének nem tesz eleget - aláírásához.

Jelen előterjesztés további célja jóváhagyás kérése a Bank által előkészített garancia nyilatkozat elfogadásához. A garanciavállaló nyilatkozat határozott időre készült, 2023. június 1-jéig van hatályban. Ha a Bank a garanciavállaló nyilatkozat alapján fizetést teljesít, úgy a Társaság köteles a Bank által kifizetett összeget a Bank részére haladéktalanul megfizetni.

Hévíz Város Önkormányzatot Polgármester Úr képviseli a taggyűlésen, ehhez szükséges a Képviselő-testület véleményét kialakítani.

Javasoljuk a taggyűlési napirend elfogadását.

Kérem a Tisztelt Képviselő-testületet a határozati javaslat elfogadására.

A döntés egyszerű szótöbbséget igényel.

**II.**

**HATÁROZATI JAVASLAT**

1. Hévíz Város Önkormányzat Képviselő-testülete a **HÉVÍZ-BALATON AIRPORT Korlátolt Felelősségű Társaság** (székhelye: 8380 Hévíz, Kossuth L. u. 1., cégjegyzékszám: Cg. 20-09-072648, a továbbiakban: a Társaság) tagjai elé a társasági szerződés 11.10. pontja alapján írásbeli szavazásra bocsátott határozati javaslatokról mandátumot biztosít a polgármester részére.

2. A polgármester szavazzon igennel a csatolt meghívó szerinti napirendi pont megtárgyalására.

3. A polgármester az alábbi határozati javaslatról szavazzon igennel:

**21/2021. számú határozattervezet:**

*Taggyűlés akként határoz, hogy jóváhagyja a Hévíz-Balaton Airport Kft. Társasági Szerződését.*

**22/2021. számú határozattervezet:**

*Taggyűlés akként határoz, hogy jóváhagyja a Hévíz-Balaton Airport Kft. Szervezeti és Működési Szabályzatát.*

**23/2021. számú határozattervezet:**

*Taggyűlés akként határoz, hogy elfogadja a Hévíz-Balaton Airport Kft. Felügyelőbizottsági Ügyrend- módosítására vonatkozó javaslatát.*

**24/2021. számú határozattervezet:**

*Taggyűlés akként határoz, hogy jóváhagyja Hévíz-Balaton Airport Kft. Közbeszerzési és Beszerzési Szabályzatának módosítását.*

**25/2021. számú határozattervezet:**

*A Taggyűlés akként határoz, hogy a Hévíz-Balaton Airport Kft. 2022. évi Üzleti Tervét 1.492.874.011,- Ft azaz Egymilliárd-négyszázkilencvenkettő nyolcszázhetvennégyezer-tizenegy forint mérlegfőösszeggel, és 520.762,- Ft azaz ötszázhúszezer-hétszázhatvankettő forint adózott eredménnyel elfogadja.*

**26/2021. számú határozattervezet:**

*Taggyűlés akként határoz, hogy felhatalmazza a Társaság ügyvezetőjét a Hévíz-Balaton Airport Kft. és a Budapest Bank Zrt. közötti garanciaszerződés aláírására, valamint elfogadja a garanciaszerződéshez kapcsolódó további dokumentumokat (komfort levél, garanciavállaló nyilatkozat).*

Felelős: Papp Gábor polgármester

Határidő: 2021. december 16.

**III.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| H. Horváth Orsolya | önkormányzati főtanácsadó |  |  |
| Dr. Tüske Róbert | jegyző |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Benkő Attila | ügyvezető igazgató |  |  |
|  |  |  |  |